76% लोगों ने कहा- मुफ्त की चीजों के वादे ठीक नहीं, 3% के लिए जाति-धर्म प्रमुख
Dainik Bhaskar (दैनिक भास्कर) Assembly Elections 2023 Survey - मध्य प्रदेश, राजस्थान व छत्तीसगढ़ विधानसभा चुनाव से 251 दिन पहले शुरू हुए महाभारत 2023 के पहले चरण में भास्कर महा-सर्वे में तीनों राज्यों के 77,407 लोगों ने राय साझा की
मध्य प्रदेश, राजस्थान व छत्तीसगढ़ विधानसभा चुनाव से 251 दिन पहले शुरू हुए महाभारत 2023 के पहले चरण में भास्कर महा-सर्वे में तीनों राज्यों के 77,407 लोगों ने राय साझा की। कुल 520 विधानसभा सीटों वाले इन राज्यों के 59% मतदाता अपने विधायक से असंतुष्ट हैं, 76% ने कहा कि उन्हें मुफ्त की चीजों के वादे पसंद नहीं जबकि, 3% लोगों ने ही कहा कि वोट देते समय जाति-धर्म देखेंगे।
10 सवालों के सर्वे के नतीजे कुछ इस तरह हैं...
1) बड़ी प्राथमिकता क्या?
जवाब: शिक्षा-स्वास्थ्य व रोजगार
राजस्थान और छत्तीसगढ़ के लिए शिक्षा-स्वास्थ्य और मप्र के लिए रोजगार सबसे अहम है। तीनों राज्यों के 22% लोगों ने कहा, इस बार ये सबसे बड़े मुद्दे होंगे।
2) क्या वादे पूरे हुए हैं?
जवाब: 23% ने कहा- पूरे हुए
तीनों राज्यों के 63% लोगों ने कहा कि पिछले चुनाव में किए गए वादे पूरे नहीं हुए। हालांकि, 23% लोगों का यह भी कहना है कि उनसे किए गए वादे पूरे हो गए हैं।
3) कैसा प्रत्याशी चुनेंगे?
जवाब: साफ-ईमानदार छवि का
मप्र, राजस्थान व छत्तीसगढ़ में 25% लोगों की पहली पसंद साफ व ईमानदार छवि का प्रत्याशी है। केवल 2% ही किसी महिला को उम्मीदवार वोट देना चाहते हैं।
4) विधायक से असंतुष्ट?
जवाब: 30% ने कहा- संतुष्ट हैं
तीनों राज्यों के 59% लोगों का कहना है कि वे अपने विधायक से संतुष्ट नहीं हैं। हालांकि, 30% ने यह भी कहा है कि वे संतुष्ट हैं। 11% लोग आंशिक संतुष्ट।
5) सबसे बड़ी जरूरत क्या?
जवाब: शिक्षा, इलाज, लॉ &ऑर्डर
मप्र व छत्तीसगढ़ के लोगों के लिए शिक्षा के सुधार और राजस्थान में लॉ एंड आॅर्डर सबसे बड़ी जरूरत है। तीनों राज्यों के 19% लोग शिक्षा व 18% बेहतर इलाज चाहते हैं।
6) बड़ा मुद्दा कौन-सा था?
जवाब: रोजगार पर वोट दिया था
पिछले विधानसभा चुनाव में मप्र, राजस्थान व छत्तीसगढ़ तीनों जगह रोजगार सबसे बड़ा मुद्दा था। 31% लोगों ने यह राय दी। इसके बाद महंगाई और कर्जमाफी थे।
7) कौन ज्यादा सक्रिय?
जवाब: न हारा, न जीता... अन्य
39% लोगों ने कहा, पिछले विधानसभा चुनाव के नतीजों के बाद न हारा, न जीता प्रत्याशी, कोई अन्य ज्यादा सक्रिय रहा। 34% ने कहा, विधायक ज्यादा एक्टिव रहा।
8) सबसे असंतुष्ट किससे?
जवाब: 27% सरकारी दफ्तर से
33% लोग अपने विधायक से सबसे ज्यादा असंतुष्ट हैं। 27% को सरकारी दफ्तर से सबसे ज्यादा परेशानी है। वहीं, पुलिस स्टेशनों से सबसे कम 7% असंतुष्ट हैं।
9) पिछला बड़ा फैक्टर?
जवाब: पार्टी-प्रत्याशी पर जोर था
2018 के विधानसभा चुनाव में 44% लोगों के लिए प्रत्याशी और 41% के लिए पार्टी सबसे बड़ा फैक्टर था। सीएम फेस सिर्फ 11% लोगों के लिए मायने रखता था।
10) क्या फ्री के वादे सही?
जवाब: 24% ही पक्ष में खड़े हुए
चुनाव के दौरान मतदाताओं को लुभाने के लिए किए जाने वाले फ्री के वादों को 76% लोग सही नहीं मानते हैं। हालांकि, 24% का कहना है कि इसमें कोई बुराई नहीं।
तीनों राज्यों का सर्वे विस्तार से पढ़ें...
राजस्थान में शहरी से ज्यादा ग्रामीण लोग मानते हैं कि चुनावी वादे पूरे हुए
राजस्थान में भास्कर महा-सर्वे में प्रदेश के 44,567 लोगों ने राय साझा की। नतीजे बताते हैं कि आगामी चुनाव के लिए अभी मतदाताओं का सबसे बड़ा मुद्दा है- शिक्षा-स्वास्थ्य। सबसे बड़ी जरूरत है- बेहतर कानून-व्यवस्था और सबसे ज्यादा लोग ईमानदार प्रत्याशी चाहते हैं। पूरी खबर यहां पढ़ें...
मध्यप्रदेश में 83% बोले-‘फ्री’ के वादे गलत, 56% लोग विधायकों से असंतुष्ट
मप्र में भास्कर महा-सर्वे में प्रदेश के 24,458 लोगों ने राय साझा की। नतीजे बताते हैं कि 83% मानते हैं कि फ्रीबीज के वादे सही नहीं हैं। सभी 230 विधानसभा सीटों में से 56% लोगों ने कहा कि वे अपने विधायकों से असंतुष्ट हैं। इसमें सभी दलों के और निर्दलीय विधायक भी शामिल हैं। पूरी खबर यहां पढ़ें...
छत्तीसगढ़ पुरुषों से ज्यादा महिलाओं ने कहा- पिछले वादे पूरे नहीं हुए
छत्तीसगढ़ में भास्कर महा-सर्वे में प्रदेश के 8,382 लोगों ने राय दी। नतीजे बताते हैं कि आगामी चुनाव के लिए अभी लोगों का सबसे बड़ा मुद्दा है- शिक्षा-स्वास्थ्य। सबसे बड़ी जरूरत है- शिक्षा में सुधार और सबसे ज्यादा लोग ईमानदार प्रत्याशी चाहते हैं। पूरी खबर यहां पढ़ें...